[pic] | COMISIA COMUNITĂŢILOR EUROPENE |

Bruxelles, 21.10.2008

COM(2008) 660 final

COMUNICARE A COMISIEI CĂTRE CONSILIU Ș I PARLAMENTUL EUROPEAN

Stabilirea planului de lucru pentru perioada 2009-2011 în cadrul directivei privind proiectarea ecologică

COMUNICARE A COMISIEI CĂTRE CONSILIU ȘI PARLAMENTUL EUROPEAN

Stabilirea planului de lucru pentru perioada 2009-2011 în cadrul directivei privind proiectarea ecologică

1. INTRODUCERE

„Proiectarea ecologică” are ca scop îmbunătățirea performanței ecologice a produselor de-a lungul ciclului lor de viață (selecționarea și utilizarea materiei prime, producția, ambalarea, transportul și distribuția, instalarea și întreținerea, utilizarea și scoaterea din uz), prin integrarea, în mod sistematic, a aspectelor ecologice din cea mai timpurie etapă a proiectării produsului.

Produsele consumatoare de energie (PCE) sunt dependente de aportul de energie (electricitate, combustibili fosili și surse de energie regenerabilă) sau generează, transferă și măsoară astfel de energie. Ele reprezintă o mare parte a consumului de energie și de alte resurse naturale din Comunitate și prezintă un potențial ridicat de reducere a emisiilor de gaze cu efect de seră.

Directiva 2005/32/CE privind proiectarea ecologică[1] instituie un cadru pentru stabilirea cerințelor de proiectare ecologică pentru produsele consumatoare de energie. Respectiva directivă constituie, prin urmare, o componentă esențială a politicii UE pentru îmbunătățirea performanței energetice și ecologice a produselor pe piața internă. Capacitatea acesteia de a acoperi alte produse având importanță pentru mediu, și anume toate produsele legate de energie, a fost scoasă în evidență în recent adoptatul plan de acțiune privind consumul și producția durabile și politica industrială durabilă[2], care, cu toate acestea, nu afectează prezentul plan de lucru. Directiva garantează libera circulație a produselor în Europa și încurajează integrarea proiectării ecologice în întreprinderile mici și mijlocii (IMM-uri). Global, cadrul proiectării ecologice aduce beneficii, sub forma produselor care oferă o mai bună performanță ecologică, inclusiv economii de energie.

Obiectivul planului de lucru

Articolul 16 alineatul (1) din directiva privind proiectarea ecologică specifică publicarea, de către Comisie, a unui plan de lucru care să stabilească, pentru următorii trei ani, o listă orientativă a grupurilor de produse consumatoare de energie care vor fi considerate prioritare pentru adoptarea dispozițiilor de aplicare.

Planul de lucru ar trebui să se bazeze pe lucrările realizate de la mijlocul anului 2005 pentru grupurile de produse considerate ca prioritare în perioada tranzitorie, enumerate la articolul 16 alineatul (2) din directivă. Prioritățile în materie de mediu pentru adoptarea dispozițiilor de aplicare rămân aceleași, în special pentru a utiliza potențialul produselor consumatoare de energie pentru a lupta împotriva schimbărilor climatice într-o modalitate eficientă din punct de vedere al costurilor.

2. MECANISMELE DIRECTIVEI PRIVIND PROIECTAREA ECOLOGICă

Directiva privind proiectarea ecologică este o directivă cadru. Acest lucru înseamnă că, în practică, cerințele obligatorii în materie de proiectare ecologică sunt stabilite prin intermediul dispozițiilor de aplicare specifice fiecărui grup de produse. Directiva însăși stabilește doar condițiile și criteriile pentru introducerea dispozițiilor de aplicare: acestea pot fi adoptate pentru un anumit produs, cu condiția ca acesta să aibă un impact semnificativ asupra mediului, corelat cu un volum crescut al vânzărilor și al comerțului pe piața internă și cu potențial clar pentru ameliorare, fără să antreneze costuri excesive.

Dispozițiile de aplicare sunt luate în considerare atunci când industria nu a luat nicio inițiativă valabilă de autoreglementare. Autoreglementarea de către industrie, inclusiv angajamentele voluntare și unilaterale, poate, într-adevăr, să producă progres rapid, datorită punerii în aplicare rapide și eficiente din punct de vedere al costurilor, și permite adaptarea flexibilă și adecvată la soluțiile tehnologice și la sensibilitățile pieței.

Fiecare dispoziție de aplicare este precedată de studii pregătitoare și de o evaluare a impactului efectuate de experți externi și de Comisie cu scopul de a identifica soluții eficiente din punct de vedere al costurilor pentru a îmbunătăți performanța ecologică globală a produselor și cuprinde procese participative și de delegare a adoptării deciziilor. Dispozițiile de aplicare sunt, în cele din urmă, adoptate de Comisie în cadrul procedurii de reglementare cu control.

3. GRUPURI DE PRODUSE ACOPERITE ÎN TIMPUL PERIOADEI TRANZITORII (2005-2008)

În timpul „perioadei tranzitorii” dintre intrarea în vigoare a directivei privind proiectarea ecologică și adoptarea prezentului plan de lucru, urmau să fie introduse dispoziții de aplicare pentru grupurile de produse menționate la articolul 16 alineatul (2) din directivă. Acest articol clasifică ca prioritare un anumit număr de produse consumatoare de energie identificate de Programul european privind schimbările climatice, cum ar fi echipamentele de încălzire și de încălzire a apei, sistemele cu motoare electrice, iluminatul din sectoarele casnic și terțiar, aparatele de uz casnic, echipamentele de birou din sectoarele casnic și terțiar, aparatura electronică pentru public și sistemele IVC (încălzire, ventilație și climatizare). În plus, o dispoziție de aplicare orizontală separată urma să fie introdusă pentru a reduce pierderile în regimul de veghe (stand-by) pentru un grup de produse.

Nouăsprezece studii pregătitoare, împreună cu reuniunile părților interesate, au fost lansate pentru aceste grupuri de produse considerate ca prioritare în perioada tranzitorie, unele din ele asupra unor categorii specifice de produse. Fiecare din ele a analizat dacă ar trebui stabilite cerințe în materie de proiectare ecologică pentru grupul respectiv de produse și, dacă era cazul, care sunt acestea. Au fost finalizate paisprezece studii pregătitoare și, pe baza rezultatelor și în absența măsurilor corespunzătoare de autoreglementare, Comisia a început să elaboreze dispozițiile de aplicare și, după caz, cerințele în materie de etichetare, în conformitate cu Directiva 92/75/CEE privind etichetarea energetică pentru anumite produse consumatoare de energie. Se așteaptă ca celelalte cinci studii pregătitoare să fie finalizate până în 2009.

Etapele care urmează după studiul pregătitor pentru fiecare grup de produse includ consultarea forumului consultativ, o evaluare a impactului economic, asupra mediului și social al dispoziției de aplicare posibile și adoptarea prin procedura de reglementare cu control.

În cursul următoarelor luni, Comisia va adopta dispoziții de aplicare pentru următoarele grupuri de produse: echipamente de iluminat din sectorul terțiar (incluzând atât iluminatul public stradal, cât și iluminatul birourilor), pierderile de electricitate din regimul de veghe (stand-by) și oprit, surse de alimentare externe și decodoarele simple pentru recepția digitală a semnalelor de televiziune. În 2009, aceasta intenționează, de asemenea, să prezinte dispoziții de aplicare pentru televizoare, iluminatul casnic, frigiderele și congelatoarele de uz casnic, mașinile de spălat rufe, mașinile de spălat vase, boilerele și centralele de încălzire a apei, calculatoare, echipamentul de formare a imaginii, frigiderele comerciale, motoarele electrice, pompe, ventilatoare, circulatoare și aparatele de aer condiționat.

Anexa II menționează grupurile de produse acoperite în perioada tranzitorie.

4. LISTă ORIENTATIVă A GRUPURILOR DE PRODUSE

Prezentul plan de lucru stabilește o listă orientativă a grupurilor de produse, luând în considerare lucrările realizate în perioada tranzitorie. Grupurile de produse enumerate sunt considerate priorități orientative pentru studiile pregătitoare și pentru dispozițiile de aplicare în următorii trei ani.

Un studiu al Comisiei[3] pentru pregătirea planului de lucru a identificat 57 de grupuri de produse care intră în domeniul de aplicare al directivei privind proiectarea ecologică dar nu au fost acoperite în perioada tranzitorie[4]. Identificarea sistematică a acestor grupuri de produse, pe baza listei de produse PRODCOM[5], a fost o condiție necesară pentru planul de lucru.

Pentru cele 57 de grupuri de produse, studiul a căutat să determine principalul impact asupra mediului – consumul de energie primară în faza de utilizare – pentru a identifica grupurile de produse cu cel mai ridicat potențial pentru reducerea emisiilor de gaze cu efect de seră. Acest lucru a avut ca rezultat clasificarea a 25 de grupuri de produse A și a 9 grupuri de produse B[6]. Comisia a evaluat în continuare cele 25 de grupuri de produse clasificate A, în vederea stabilirii de priorități bazate pe setul de criterii stabilite la articolul 15 din directiva privind proiectarea ecologică, și anume:

1. grupul de produse reprezintă un volum important de vânzări și de comerț în cadrul Comunității;

2. grupul de produse are un impact semnificativ asupra mediului în cadrul Comunității, rezultând din produsele consumatoare de energie de-a lungul ciclului lor de viață;

3. grupul de produse prezintă un potențial semnificativ de ameliorare în ceea ce privește impactul său asupra mediului, fără să antreneze costuri excesive.

Au fost aplicate următoarele principii de evaluare, atunci când acestea au fost relevante pentru grupul de produse, pentru a determina importanța criteriilor de la articolul 15:

conform celei mai recente (2005/2006) liste de produse PRODCOM disponibile, cele zece grupuri de produse selecționate ca prioritare de către Comisie îndeplinesc criteriul de vânzări orientative și comerț a mai mult de 200 000 de unități pe an în Comunitate. Sunt acoperite produsele consumatoare de energie din sectoarele casnic, terțiar și industrial. Acest prim criteriu este o întrebare la care se răspunde „da” sau „nu”, deoarece numărul de unități pe grup de produse influențează direct evaluarea celui de-al doilea criteriu.

pentru evaluarea celui de-al doilea criteriu (impactul semnificativ asupra mediului), au fost luate în considerare următoarele aspecte: consumul ridicat de energie primară în cadrul grupurilor de produse identificate (cu titlu indicativ, > 1 000 PJ/an) și emisiile aferente, precum gazele cu efect de seră, substanțele acidifiante sau metalele grele, și producerea de deșeuri. Aceasta oferă o primă estimare a stabilirii priorităților, în conformitate cu indicatorul de identificare din studiu. O durată mare de funcționare (foarte ridicată: până la 24 de ore pe zi sau trei schimburi de producție; sau ridicată: aproximativ 8 ore pe zi sau perioada de încălzire/răcire), părți contribuind la consumul de energie sau la o creștere previzibilă a consumului de energie în următorii zece ani datorită unei piețe în creștere puternică sunt dovezi suplimentare ale importanței impactului asupra mediului legat de consumul de energie. Resurse suplimentare care necesită atenție sunt utilizarea apei, datorită impactului tot mai puternic al deficitul de apă și al secetei în Europa. Alte forme de impact asupra mediului luate în considerare sunt materialele sau componentele responsabile pentru consumul altor resurse, producerea de deșeuri sau emisiile specifice, cum ar fi componentele electronice, dispozitivele de afișare, agenții refrigerenți, uleiurile, pierderile din cadrul utilizării sau emisiile de gaze de eșapament și de particule microscopice de praf.

al treilea criteriu – potențial semnificativ de ameliorare în ceea ce privește impactul asupra mediului al grupelor de produse – a fost, de asemenea, luat în considerare pentru a stabili prioritățile. Potențialul semnificativ pentru măsurile privind proiectarea ecologică este indicat printr-un potențial ridicat pentru economiile de energie în timpul utilizării (cu titlu indicativ, > 20%). În ceea ce privește alte resurse, ameliorarea proiectării unor echipamente consumatoare de apă poate avea ca rezultat economii semnificative de apă și economii de energie aferente. Alte măsuri importante de proiectare ecologică pot include reducerea greutății sau a volumului unui produs, utilizând materiale reciclate, reducând emisiile, prelungind durata de viață minimă garantată a produsului sau asigurând capacitatea de extensie, posibilitatea de a suporta reparații sau reciclarea ușoară prin reducerea numărului de materiale utilizate, folosind componente standard sau oferind acces ușor către componente valoroase. Specificațiile existente în țări terțe, cum ar fi standardele minime de performanță energetică în Japonia sau sistemul Energy Star din Statele Unite ale Americii, precum și progresele tehnologice pot, de asemenea, furniza informații în procesul de identificare a produselor cu funcționalitate echivalentă dar cu performanță ecologică superioară.

Nu există altă legislație comunitară referitoare la măsurile privind proiectarea ecologică pentru grupurile de produse evaluate, dar fiecare studiu pregătitor ar trebui să determine dacă ar trebui luată în considerare oricare altă legislație pentru orice impact specific asupra mediului al produselor investigate, de exemplu directiva DEEE privind reciclarea[7]. La această fază, se presupune că potențialul semnificativ de ameliorare în ceea ce privește impactul asupra mediului al acestor grupuri de produse nu va antrena costuri excesive și că, în absența oricărei cerințe obligatorii sau voluntare, forțele pieței nu vor înregistra niciun progres. Aceste ipoteze preliminare ar trebui verificate în cadrul studiilor pregătitoare. Propunerile de ameliorări privind performanța ecologică ar trebui să se bazeze pe costurile cele mai reduse ale ciclului de viață pentru a garanta eficiența din punct de vedere al costurilor.

Concluziile evaluării au condus la următoarea listă orientativă de grupuri de produse. Detalii suplimentare privind evaluarea se găsesc în anexa I.

Listă orientativă a grupurilor de produse acoperite de prezentul plan de lucru[8]

- Sisteme de aer condiționat și de ventilație

- Echipamente de încălzire electrică și pe bază de combustibili fosili;

- Echipament de preparare a mâncării;

- Furnale și cuptoare industriale și de laborator;

- Mașini-unelte;

- Echipamente de rețea, de prelucrare și de păstrare a datelor;

- Echipamente de răcire și înghețare;

- Echipamente de sonorizare și de formare a imaginii;

- Transformatoare;

- Echipamente consumatoare de apă.

În conformitate cu articolul 18 din directiva privind proiectarea ecologică, Comisia a consultat forumul consultativ pentru a lua în considerare comentariile reprezentanților și părților interesate din statele membre, pentru stabilirea prezentului plan de lucru și a listei orientative a grupurilor de produse[9].

Pentru realizarea studiilor pregătitoare, grupurile de produse enumerate pot fi repartizate în mai multe categorii, ținând cont de concluziile din perioada tranzitorie: în principiu, produsele cu caracteristici tehnice, economice și de mediu similare ar trebui să fie studiate împreună, cu o analiză pe subcategorii, dacă este cazul, a structurii pieței, a tipurilor de utilizare, a impactului asupra mediului și economic sau a potențialului de ameliorare. Studiile pregătitoare privind produse specifice care ar putea fi clasificate în diferite grupe de produse (de exemplu, camerele frigorifice sau pompele termice) trebuie să fie coordonate. Datele din analiza proceselor și sistemelor complexe din documentele de referință privind cele mai bune tehnici disponibile (BREF) în conformitate cu directiva privind prevenirea și controlul integrat al poluării[10] ar trebui utilizate atunci când este cazul, urmând exemplul lucrărilor realizate pentru grupurile de produse „sistemele cu motoare electrice” și „sistemele IVC” în timpul perioadei tranzitorii.

Evaluarea stabilirii de priorități de către Comisie se poate schimba după efectuarea unei evaluări cantitative complete în cadrul unui studiu pregătitor.

5. PERSPECTIVĂ

Includerea pe lista orientativă pentru prezentul plan de lucru indică inițierea de către Comisie a unui studiu pregătitor privind grupul de produse în cauză în cursul perioadei 2009-2011, și, eventual, adoptarea unei dispoziții de aplicare, sub rezerva rezultatului studiului pregătitor, a unei evaluări favorabile a impactului și a condiției că nu sunt în vigoare măsuri valabile de autoreglementare.

Informațiile privind calendarul pentru studiile pregătitoare și dispozițiile de aplicare vor fi comunicate tuturor părților interesate pentru fiecare grup de produse, în special prin intermediul site-urilor web ale direcțiilor generale ale Comisiei responsabile de directiva privind proiectarea ecologică[11] și prin intermediul întâlnirilor și site-urilor web ale părților interesate, organizate de contractanții care realizează studiile pregătitoare.

Fiecare studiu pregătitor va examina cerințe posibile în materie de proiectare ecologică pe baza analizelor tehnice, economice și de mediu. Ar trebui studiată posibilitatea de a emite un mandat pentru a standardiza anumiți parametri de proiectare ecologică. Părțile interesate ar trebui să coopereze în mod activ în cadrul acestei analize.

În plus, Comisia invită ramurile industriale care fabrică produse consumatoare de energie cu un impact semnificativ asupra mediului să elaboreze măsuri de autoreglementare care ar putea îndeplini obiectivele politicii mai repede sau cu costuri mai reduse decât cerințele obligatorii. Aceasta este în conformitate cu directiva privind proiectarea ecologică și cu strategie Comisiei pentru o mai bună legiferare și programul său continuu de simplificare. Comisia va urma astfel de inițiative de-a lungul următorilor trei ani și va evalua apoi necesitatea de a elabora dispoziții de aplicare suplimentare, de exemplu atunci când forțele pieței nu se îndreaptă în direcția bună sau nu evoluează cu o viteză acceptabilă.

În conformitate cu articolul 16 din directivă, planul de lucru va fi modificat periodic de către Comisie, după consultarea forumului consultativ.

Dacă propunerea Comisiei de a extinde domeniul de aplicare al produselor directivei privind proiectarea ecologică[12] astfel încât să acopere toate produsele legate de energie este adoptată rapid de Parlamentul European și de Consiliu, Comisia va modifica planul de lucru, după caz, astfel încât să includă grupurile de produse adăugate prin extindere.

Anexa I

Tabel: evaluarea neehaustivă a grupurilor de produse de pe lista orientativă pentru prezentul plan de lucru

Grupurile de produse sunt enumerate în ordine alfabetică (a versiunii în limba engleză), excluzând produsele acoperite deja în timpul perioadei tranzitorii.

Grup de produse | Exemple de produse | Impact semnificativ asupra mediului1 | Potențial semnificativ de ameliorare |

Sisteme de aer condiționat și de ventilație | Aparate de aer condiționat mari > 12 kW; aparate de aer condiționat cu răcire cu apă; sisteme de ventilație. | Consum de energie ridicat (> 1 000 PJ/an), cu durată mare de funcționare (perioada de răcire/încălzire, creșterea timpului de ventilație) și piață în creștere puternică; alt impact asupra mediului al electronicii de putere, al dispozitivelor de afișare și al agenților refrigerenți. | Potențial ridicat pentru economii de energie (media estimată > 20%); potențial pentru alte ameliorări ale mediului (de exemplu, înlocuirea agenților refrigerenți, extinderea duratei de viață sau reciclarea ușoară); specificațiile din țările terțe (etichetarea energetică, etichetele ecologice, Energy Star și MEPS) indică un potențial de ameliorare. |

Echipamente de încălzire electrică și pe bază de combustibili fosili | Radiatoare electrice cu acumulare de căldură; radiatoare electrice pentru încălzirea încăperilor și a solului; sisteme de încălzire cu gaz și cu ulei pentru spațiile uscate; pompe termice. | Consum de energie ridicat (> 1 000 PJ/an), cu durată mare de funcționare (perioada de încălzire); alt impact asupra mediului al electronicii de putere, al materialelor utilizate și al emisiilor de gaze de eșapament. | Potențial ridicat pentru economii de energie (media estimată > 20%); potențial pentru alte ameliorări ale mediului (de exemplu, reducerea emisiilor sau reciclarea ușoară). |

Echipament de preparare a mâncării | Cuptoare electrice, cu gaz și cu microunde; plite de gătit și grătare; mașini de cafea. | Consum de energie ridicat (> 1 000 PJ/an), cu durată mare de funcționare în sectorul terțiar (aproximativ 8 ore pe zi) și consum de energie al motorului/ventilatorului integrat. | Potențial ridicat pentru economii de energie (estimat între 10 și 30%); potențial pentru alte ameliorări ale mediului (de exemplu, reciclarea ușoară); specificațiile din țările terțe (etichetarea energetică, etichetele ecologice și MEPS) și etichetele ecologice din statele membre indică un potențial de ameliorare. |

Furnale și cuptoare industriale și de laborator | Cuptoare cu raze infraroșii; furnale și cuptoare industriale și de laborator cu rezistențe încălzitoare și inducție electrică; arzătoare de furnale. | Consum de energie ridicat (> 1 000 PJ/an), cu durată mare de funcționare (aproximativ 8 ore pe zi lucrătoare) și consum de energie al ventilatorului integrat; alt impact asupra mediului al materialelor utilizate. | Potențial ridicat pentru economii de energie (media estimată > 20%); potențial pentru alte ameliorări ale mediului (de exemplu, sisteme ameliorate de transfer al căldurii sau de reducere a masei); specificațiile din țările terțe (etichetarea energetică și MEPS) indică un potențial de ameliorare. |

Mașini-unelte | Mașini-unelte de formare; mașini-unelte de separare; mașini unelte pe bază de procese fizico-chimice. | Consum de energie ridicat (> 1 000 PJ/an), cu durată de funcționare de la mare la foarte mare (până la trei schimburi de producție) și consum de energie al motorului integrat; alt impact asupra mediului al electronicii de putere și al pierderilor din timpul utilizării. | Potențial ridicat pentru economii de energie (factor de putere scăzut de 0,7-0,8, potențial de ameliorare în modul ralanti și prin utilizarea variatoarelor de viteză); potențial pentru alte ameliorări ale mediului (de exemplu, extinderea duratei de viață a instrumentului, reciclare ușoară a componentelor electronice sau reciclarea în circuit închis în timpul utilizării). |

Echipamente de rețea, de prelucrare și de păstrare a datelor | Servere IT; echipamente de comunicare în rețea; surse neîntrerupte de alimentare cu energie electrică; pierderi în regimul de veghe (stand-by) al rețelei pentru un grup de produse. | Consum de energie ridicat (> 1 000 PJ/an), cu durată foarte mare de funcționare (24 de ore/zi) și piață în creștere puternică; alt impact asupra mediului al electronicii. | Potențial foarte ridicat pentru economii de energie (estimat între 5 și 30% pentru produse, 80% pentru sisteme, gestiunea în rețea a regimului de veghe (stand-by) și al alimentării cu energie electrică); potențial pentru alte ameliorări ale mediului (de exemplu, recuperarea pierderilor de căldură sau reciclarea ușoară); specificațiile din țările terțe în curs de dezvoltare (Energy Star) indică un potențial de ameliorare. |

Echipamente de răcire și înghețare | Instalații frigorifice comerciale; mici camere reci; camere frigorifice; mașini de făcut gheață; mașini de făcut înghețată și milk-shake. | Consum de energie ridicat (> 1 000 PJ/an), cu durată foarte mare de funcționare (până la 24 de ore/zi); alt impact asupra mediului al agenților refrigerenți. | Potențial ridicat pentru economii de energie (estimat între 10 și 60%); potențial pentru alte ameliorări ale mediului (de exemplu, înlocuirea agenților refrigerenți). |

Echipamente de sonorizare și de formare a imaginii | Aparate de redare și de înregistrare a dvd-urilor și a casetelor video; videoproiectoare; console de jocuri video; amplificatoare și subwoofer-e digitale pentru sistemele „home theatre”. | Consum de energie ridicat (> 1 000 PJ/an), cu piață în creștere; alt impact asupra mediului al electronicii și al dispozitivelor de afișare. | Potențial ridicat pentru economii de energie (media estimată > 20%); potențial pentru alte ameliorări ale mediului (de exemplu, extinderea duratei de viață sau reciclarea ușoară); specificațiile din țările terțe (etichetarea energetică, etichetele ecologice și Energy Star) indică un potențial de ameliorare. |

Transformatoare | Transformatoare de distribuție; transformatoare de putere; transformatoare mici. | Consum de energie ridicat (> 1 000 PJ/an), cu durată foarte mare de funcționare (24 de ore pe zi); alt impact asupra mediului al uleiurilor, vopselelor utilizate etc. | Potențial ridicat pentru economii de energie (aproximativ 30% posibil, care este echivalentul a aproximativ 15% din pierderile de electricitate ale rețelei, stocul se apropie de sfârșitul duratei sale de viață de 40 de ani); potențial pentru alte ameliorări ale mediului (de exemplu, materialele utilizate); specificațiile din țările terțe (etichetarea energetică, etichetele ecologice, Energy Star și MEPS) indică un potențial de ameliorare. |

Echipamente consumatoare de apă | Dispozitive de curățare pe bază de consum de apă; echipament pentru irigații. | Mari pierderi de apă din cauza dispozitivelor sau echipamentului necorespunzătoare (aproximativ 14 miliarde de m3 pe an în industrie, aproximativ 53 de miliarde de m3 pe an în agricultură și aproximativ 24 de miliarde de m3 pe an în gospodării și în instalațiile publice). | Potențial ridicat pentru economii de apă (media estimată > 40% în industrie și agricultură și > 30% în alimentarea publică cu apă; de exemplu, ajustări individuale ale valorilor de flux și de presiune sau a dispozitivelor de aspersiune și de irigare proiectate pentru a funcționa la presiune scăzută sau medie a apei). |

1.Consumul de energie este indicat ca PJ al consumului de energie primară în 2006. „Energie primară” înseamnă energia conținută în combustibilii fosili și sursele de energie regenerabilă care nu a fost supusă niciunui proces de conversie sau de transformare. Pentru a transforma electricitatea din rețeaua publică (energie secundară) în energie primară, a fost aplicat un factor de 10,5 MJ/kWhe.

Anexa II

Tabel: Grupuri de produse acoperite în timpul perioadei tranzitorii[13]

Măsuri programate a fi adoptate de către Comisie în cel de-al patrulea trimestru al anului 2008 sau în primul trimestru al anului 2009 |

Produse de iluminat din sectorul terțiar Pierderile de electricitate din regimul de veghe (stand-by) și oprit Surse externe de alimentare cu energie electrică Decodoare simple Produse de iluminat casnic I (inclusiv becurile incandescente) Televizoare |

Măsuri care urmează a fi supuse votului comitetului în 2008 și 2009 |

Boilere Centrale de încălzire a apei Mașini de spălat rufe și mașini de spălat vase Frigidere și congelatoare de uz casnic Frigidere comerciale Motoare electrice Circulatoare (clasificate inițial în cadrul „motoarelor electrice”) Calculatoare Echipament de formare a imaginii Pompe electrice (clasificate inițial în cadrul „motoarelor electrice”) Ventilatoare pentru ventilația din clădirile nerezidențiale (clasificate inițial în cadrul „motoarelor electrice”) Aparate de aer condiționat Ventilatoare casnice (clasificate inițial în cadrul „aparatelor de aer condiționat”) |

Alte măsuri (pentru care studiile pregătitoare se vor termina în 2009) |

Decodoare complexe Mașini de uscat rufe Aspiratoare Produse de iluminat casnic II (lămpi cu reflector și corpuri de iluminat) Boilere cu combustibil solid |

[1] Directiva 2005/32/CE a Parlamentului European și a Consiliului din 6 iulie 2005 de instituire a unui cadru pentru stabilirea cerințelor în materie de proiectare ecologică aplicabile produselor consumatoare de energie și de modificare a Directivei 92/42/CEE a Consiliului și a Directivelor 96/57/CE și 2000/55/CE ale Parlamentului European și ale Consiliului (JO L 191, 22.7.2005, p. 29), modificată de Directiva 2008/28/CE a Parlamentului European și a Consiliului din 11 martie 2008 de modificare a Directivei 2005/32/CE de instituire a unui cadru pentru stabilirea cerințelor în materie de proiectare ecologică aplicabile produselor consumatoare de energie, precum și a Directivei 92/42/CEE a Consiliului și a Directivelor 96/57/CE și 2000/55/CE, în ceea ce privește competențele de executare conferite Comisiei (JO L 81, 20.3.2008, p. 48).

[2] Comunicare a Comisiei către Parlamentul european, Consiliu, Comitetul Economic și Social European și Comitetul Regiunilor cu privire la Planul de acțiune privind consumul și producția durabile și politica industrială durabilă, COM(2008) 397 final.

[3] EPTA Ltd, Grecia; PE International, Germania; NTUA, Grecia: Studiu pentru pregătirea primului plan de lucru al directivei privind proiectarea ecologică, raportul cererii de oferte nr.: ENTR/06/026, raport final revizuit: 06/12/2007: http://ec.europa.eu/enterprise/eco_design/workingplan.htm.

[4] p. 29 din [3].

[5] PRODCOM este un sistem pentru colectarea și difuzarea statisticilor privind producerea bunurilor fabricate. Titlul vine din expresia franceză „PRODuction COMmunautaire” (producție comunitară) pentru industriile extractive și prelucrătoare: secțiunile B și C din clasificarea statistică a activității economice în Uniunea Europeană (NACE 2).

[6] p. 33 din [3].

[7] Directiva 2002/96/CE a Parlamentului European și a Consiliului din 27 ianuarie 2003 privind deșeurile de echipamente electrice și electronice (DEEE) (JO L 37, 13.2.2003, p. 24).

[8] Grupurile de produse în ordine alfabetică (a versiunii în limba engleză), excluzând produsele consumatoare de energie acoperite în perioada tranzitorie.

[9] Procesul-verbal al forumului consultativ din 28 mai 2008:http://ec.europa.eu/enterprise/eco_design/workingplan.htm.

[10] Directiva 2008/1/CE a Parlamentului European și a Consiliului din 15 ianuarie 2008 privind prevenirea și controlul integrat al poluării (versiune codificată) (JO L 24, 29.1.2008, p. 8). Documentele de referință privind cele mai bune tehnici disponibile: http://eippcb.jrc.es/pages/FActivities.htm.

[11] Direcția Generală Întreprinderi și Industrie: http://ec.europa.eu/enterprise/eco_design/index_en.htm.Direcția Generală Energie și Transporturi: http://ec.europa.eu/energy/demand/legislation/eco_design_en.htm.

[12] Propunere de directivă a Parlamentului european și a Consiliului de instituire a unui cadru pentru stabilirea cerințelor în materie de proiectare ecologică aplicabile produselor cu impact energetic, 16 iulie 2008. COM(2008) 399 final, 2008/0151 (COD).

[13] Calendarul adoptării este aproximativ și poate fi modificat, deoarece se ajustează în funcție de progresul real al lucrărilor pregătitoare.